Poliačik, Martin, poslanec NR SR (2018-11-28):
Ďakujem veľmi pekne, pán predsedajúci. Vážené dámy, vážení páni, na začiatok s nevôľou, ale musím skonštatovať, že Miroslav Lajčák zlyhal. Tá konferencia nemala byť v Marrákeši, mala byť na Oravskej priehrade. A potom by to bol náš kompakt a nebol by žiadny problém. Na začiatku by vystúpil predseda parlamentu pán Danko, ktorý by povedal, ako veľmi nám prospela migrácia solúnskych bratov Cyrila a Metoda, ktorých si tak vážime, že sú odvtedy zapísaní v našej ústave. Potom by vystúpil pán Blaha, so slzou v oku by zaspomínal na 40 rokov okupácie sovietskymi vojskami a tiež by povedal, že to bola tá super migrácia, ktorá nám priniesla blahobyt z sladkého, bratského Sovietskeho zväzu. Pán Pellegrini by povedal, aké je to super, že sme tu mali všetkých valachov a bačov a vďaka nich z Rumunska máme aj bryndzu, aj halušky, aj celú túto kuchyňu, a zmienil by sa aj o tom, ako veľmi dobre sa vynímajú nemecké vianočné stromčeky v slovenských domácnostiach. Táto krajina je zložená z cudzích vplyvov. Slovenská národná identita je vyskladaná z cudzích vplyvov a nijak jej to neblíži. Maďari, Rimania, Kelti, Germáni, Turci, všetci títo nejakým spôsobom formovali to, čím dnes sme, a vyrástli sme z toho ako svojbytný, silný, zadefinovaný národ a štát. Od revolúcie v roku ’89 sa snažíme byť pri tom, keď sa rozhoduje o veľkých veciach, a konečne sa nám to podarilo. Sme nie len v OSN, kde sú všetci, sme v NATO, sme v Európskej únii, sme v OECD, sme v eurozóne a konečne sme tam, kde sme dlhé, dlhé roky chceli byť. Sme pri tom, keď sa rozhoduje o budúcnosti tohto sveta, a ak v jednej veci bol spoľah aj na vládu SMER-u, tak aspoň formálne sa tohto doteraz držala. (Reakcia z pléna.) Pani Vaľová, prosím vás. A to sa presne dnes mení. Koalícia Kotleba, Danko, Fico, Pellegrini, Sulík, Kollár, Klus. Stojí to za to? Lebo, Martin, bez ohľadu na to, ako sa tváriš, dnes si sa postavil na zlú stranu čiary. Ľudia, ktorí sa ma pýtali pred voľbami v roku 2016, koho majú zakrúžkovať na kandidátke SaS-ky, aby zmiernili Sulíkove nebezpečné názory a postoje k zahraničnej politike, tak tým som povedal, zakrúžkujte Klusa. A dnes si myslím, že som urobil chybu. Poviem vám tajomstvo, pre Slovenskú republiku z tohto rámca a paktu nebude vyplývať nič nové, nič. Všetky veci, ktoré sú tam napísané, vyplývajú zo Všeobecnej deklarácie ľudských práv, z doho..., z Európskeho dohovoru o ľudských právach a z iných dokumentov mäkkej diplomatickej sily, ktoré sú prijímané napríklad na pôde Parlamentného zhromaždenia Rady Európy. Neviem, či to viete, s pánom Paškom sme členovia Výboru pre migráciu v Parlamentnom výbore Rady Európy, a keby ste si pozreli rezolúcie, ktoré boli v rade Európy prijaté za posledné dva roky, tak drtivá väčšina vecí, ktoré sú v tomto kompakte napísané, boli prijaté vo forme reportu v Rade Európy a vo forme odporúčaní boli odsúhlasené Parlamentným zhromaždením Rady Európy, čo znamená, že ich mäkký vplyv na slovenskú diplomaciu je rovnaký ako sila kompaktu OSN. Pán Blaha napriek tomu, že sa tvári, že o tom nevie, určite si je vedomý jednej dôležitej veci, jediné, čo na OSN môže byť záväzné pre všetky krajiny, sú rezolúcie. A ak sa bavíme o mäkkej moci, ak sa bavíme o vplyve záväzkov z medzinárodných štruktúr, tak potom záväzky vyplývajúce z rozhodnutí Parlamentného zhromaždenia Rady Európy a Rady Európy samotnej sú rovnako silné ako kompakt OSN, tam sa snáď zhodneme. A, pán Blaha, boli ste pri tom, keď bola veľká diskusia o migrácii v Štrasburgu, boli ste pri tom, keď sa odsúhlasili veľké reporty a veľké odporúčania, a zhodneme sa na tom, že väčšina vecí, ktoré Rada Európy odporúča svojim členským krajinám, sú aj v tomto kompakte. Preto sa netreba báť dopadov na slovenskú legislatívu, netreba sa báť dopadov na Slovensko ako štát, pretože väčšina vecí, ktoré v tom kompakte sú napísané, sú pre nás nejakým spôsobom záväzné buď na základe medzinárodných dohôd, alebo na základe nedávno prijatých rezolúcií na pôde Rady Európy alebo Európskej únie. V roku 2015, keď vrcholila tzv. imigračná a utečenecká kríza, som vycestoval zo Slovenska najprv na maďarskú hlavnú stanicu Keleti, išiel som na maďarsko-srbské hranice a pôsobil som ako dobrovoľník aj na hraniciach medzi Srbskom a Chorvátskom. Civilizovaný svet sa díval na to, ako ženy rodili uprostred rozbahneného poľa medzi Srbskom a Chorvátskom, lebo miestne autority sa nevedeli dohodnúť, kto ich má zobrať do nemocnice. Civilizovaný svet sa pozeral na to, ako maďarskí policajti hádzali bagety cez plot na ľudí a kŕmili ich horšie ako zvieratá. Civilizovaný svet sa pozeral na to, ako ľudia bez nádejné dlhé a dlhé hodiny kráčali po diaľnici smerom na Budapešť, aj keď vedeli, že keď sa unavia, tak ich zase naložia všetkých do autobusov a odvezú späť. Tam vznikla potreba túto situáciu riešiť. Tam vznikla potreba, z ktorej neskôr vzišla dohoda s Tureckom. Tam vznikla potreba, z ktorej vznikli mnohé diskusie práve na pôde výboru pre migráciu v Rade Európy, kde sme sa dohodli, že takýmto situáciám musíme predchádzať. Tam vznikli malé projekty, ktoré majú pomáhať ľuďom v núdzi, tam vznikli projekty, ktoré majú ochraňovať 13-14-ročné dievčatá, migrantky, pred tým, aby ich niekto predal na prostitúciu. Tam vznikli projekty, ktoré majú zabezpečiť, že deti migrantov dostanú zdravotnú starostlivosť a vzdelanie bez ohľadu na to, kde sú. A tam niež..., tie..., tiež vznikli dohody, ktoré hovoria, že keď niekto je na území iného štátu neoprávnene, tak odtiaľ musí odísť a musí byť vrátený do svojej vlastnej krajiny. Tam vznikli dohody o pomoci krajinám, z ktorých migranti pochádzajú. A tam tiež vznikla dohoda na tom, že ak sme sa zaviazali dodržiavať ľudské práva, tak musia platiť absolútne pre každého. A Slovensko aspoň formálne doteraz stálo na strane krajín, ktoré toto dodržiavajú. A dnes môže byť historický moment, kedy sa to zmení, kedy koalícia Kotleba, Danko, Fico, Kollár a Klus otočia kormidlo zahraničnopolitického smerovania tejto krajiny. Je možné, že prvou obeťou tohto nového ťaženia bude minister Lajčák. Ja nie som jeho najväčším fanúšikom, ale v tejto veci, si myslím, že stojí na správnej strane. Ale bez ohľadu na jeho meno, na jeho osobu najväčšou obeťou tohto rozhodnutia bude znovu kredit Slovenska ako republiky, lebo suverenita, o ktorej tu hovoril pán poslanec Blaha, to neznamená zaliezť do svojej vlastnej chyže a tváriť sa, že celý ostatný svet neexistuje. Tváriť sa, že sa dokážeme uzavrieť tuto na tomto našom území a diktovať si svoje vlastné podmienky bez ohľadu na to, čo sa deje tam vonku. Suverenita moderného štátu v medzinárodnom prostredí znamená schopnosť vyjednávať, schopnosť zúčastniť sa, schopnosť pomenovať svoje podmienky, za akých sme ochotní niečo alebo niekoho prijať, a byť dostatočne silní a hľadať dostatočne silných spojencov na to, aby som z týchto svojich podmienok čo najviac dokázal realizovať. A to je presne to, čo sa nedeje. Kto tam vonku bude reprezentovať naše záujmy v momente, keď povieme, že sa nechceme podieľať na novom usporiadaní sveta, že budeme len tí krikľúni z boku, ktorí budú hovoriť, my to takto nechceme? Ja keď chodím teraz do Štrasburgu a hovorím s kolegami v Rade Európy, tak sme sa zhodli na jednej smutnej veci, ak by sa zajtra malo hlasovať o Európskom dohovore pre ľudské práva, tak neprejde. A neprejde presne kvôli takému planému populizmu, aký predvádza väčšina tohto zhromaždenia v tomto parlamente práve dnes, lebo každý by si našiel kúsok, ktorý mu nevyhovuje, kde si myslí, že sa to tlačí moc, kde sa príliš myslí na ľudí, a každý by našiel ten jeden kúsok, na základe ktorého by sme to prijať nemali, že veď my si to spravíme lepšie. Zabúda sa na utrpenie dvoch svetových vojen, zabúda sa na to, prečo vznikla medzinárodná politika, ktorá ma ochraňovať veľkých aj malých. Zabúda sa na to, prečo ako medzinárodné spoločenstvo musíme v rámci zachovania tak ľudských práv, ako medzinárodného poriadku ťahať za jeden povraz. (Prerušenie vystúpenia predsedajúcim.)